**O ALTĂ NOAPTE**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O ALTĂ NOAPTE

În noaptea asta voi sorbi o clipă,

Din vinul scump al lumilor celeste.

Voi rătăci în pagini de poveste,

Fără să simt a timpului aripă.

Ai să mă farmeci fiindcă fără seamăn,

Tu eşti o ancestrală fantezie.

E fiinţa ta izvor de apă vie

Şi soarele ceresc ţi-e frate geamăn.

Fântâni de dor sunt ochii tăi, negând

Şi paradis şi antice comori.

Tu eşti stăpâna viselor din zori

Ce nu se cumpără şi nu se vând.

Te-am căutat aproape-o veşnicie.

Nu te-am găsit în lumile concrete.

Tu eşti minunea care să desfete

Pe zei şi nu pe cei asemeni mie.

Tu eşti o stea, eu sunt un muritor

Îndrăgostit de raza ta curată.

Lumina ta mă leagănă, mă-mbată.

Mi-eşti dragă şi atât îmi e de dor!